b"\n_START_ARTICLE_\nCasa Morreres de Saverneda\n_START_SECTION_\nDescripci\xc3\xb3\n_START_PARAGRAPH_\nGran i bonica masia situada al fons de la vall, enmig d'ub\xc3\xa8rrims prats i conreus, a la riba dreta de la Noguera i pr\xc3\xb2xima al barranc del Cant\xc3\xb3. Integren la masia tota una s\xc3\xa8rie d'edificacions constru\xc3\xafdes al llarg del temps, algunes d'elles destinades a l'activitat agropecu\xc3\xa0ria i altres habitatges i capella. Aquesta darrera \xc3\xa9s de planta rectangular amb cap\xc3\xa7alera a l'est i una petita espadanya a ponent on s'obre un balc\xc3\xb3. Adossat a la capella hi ha un edifici tamb\xc3\xa9 de planta rectangular constitu\xc3\xaft per planta baixa i dos pisos alts i coberta a dues aig\xc3\xbces. La fa\xc3\xa7ana, situada en la paret mestre perpendicular al cavall que suporta la coberta, s'orienta a ponent. Al primer pis ocupa tot el llarg de la fa\xc3\xa7ana, una terrassa suportada per pilons que formen un porxo a la planta baixa. Als dos pisos superiors s'obren respectivament tres balcons. Una petita construcci\xc3\xb3 de planta baixa i pis uneix l'edifici descrit amb un altre de caracter\xc3\xadstiques for\xc3\xa7a similars, encara que la data m\xc3\xa9s antiga, possiblement del segle XVII, amb obertures de dimensions molt m\xc3\xa9s redu\xc3\xafdes (nom\xc3\xa9s al primer pis existeixen balcons) i porta principal d'arc de mig punt adovellada. Davant de l'edifici descrit, en primer lloc, hi ha un jard\xc3\xad, al mig del qual s'aixequen una creu i una font, delimitat per un enreixat separat en trams per pilons coronats amb volutes. Masia Saverneda \xc3\xa9s avui en dia la casa m\xc3\xa9s forta del Pallars, ja que els seus amos han sabut mantenir la riquesa dels temps passats."